open-index/open-wikipedia-markdown huggingface dataset:
OLPC XO-1

thumb|250px|Ο φορητός υπολογιστής των 100 δολαρίων
[thumb|Παρουσίαση του ''φορητού υπολογιστή των 100 δολαρίων'' από τον [Νίκολας Νεγρεπόντε, το 2005.]]

Το **OLPC XO-1**, παλιότερα γνωστό ως **Φορητός Υπολογιστής των 100 Δολαρίων**, (*Hundred Dollar Laptop* ή *HDL*) **Υπολογιστής των Παιδιών** και **2B1**, είναι μικρός και φτηνός φορητός υπολογιστής που σχεδιάστηκε από τον οργανισμό *One Laptop per Child Association* ή *OLPC* και το εργαστήριο πολυμέσων του MIT. Πρόκειται για έναν υπολογιστή ασύρματης ευρυζωνικής διαδικτύωσης, ο οποίος στο αρχικό του σχέδιο περιελάμβανε γεννήτρια με μανιβέλα για να έχει αυτονομία. Μέσω ενός touchpad μπορεί ο χρήστης του, να γράφει πάνω σε αυτό με μολύβι ή και να ζωγραφίζει. Αποτελεί ένα μικρό ηλεκτρονικό βιβλίο και τετράδιο μαζί. Ο XO αναπτύχθηκε από τον Νίκολας Νεγρεπόντε, συνιδρυτή του Εργαστηρίου Πολυμέσων του MIT και σχεδιάστηκε από την εταιρεία Fuseproject του Υβ Μπεχάρ.

Ο φορητός υπολογιστής των $100 χρησιμοποιεί ως λειτουργικό σύστημα μια έκδοση του Fedora Linux με διεπαφή ανοικτού κώδικα Sugar. Το 2008 ο Οργανισμός OLPC (*One Laptop Per Child*), που διευθύνει το σχέδιο, ήρθε σε συμφωνία με τη Microsoft και πλέον το XO-1 θα περιλαμβάνει και μια απλουστευμένη έκδοση των Windows XP. Επίσης το 2006, μετά από συμφωνία με το Ίδρυμα Wikimedia, το XO-1 θα περιλαμβάνει και μια στατική έκδοση επιλεγμένων άρθρων της Βικιπαίδειας στη γλώσσα της χώρας προορισμού.

Ο φορητός υπολογιστής των $100 πρωτοπαρουσιάστηκε στο ευρύ κοινό στο *Παγκόσμιο Συνέδριο για την Κοινωνία της Πληροφορίας*, που έγινε τον Νοέμβριο του 2005 στην Τυνησία, από τον Νίκολας Νεγρεπόντε ο οποίος συνέλαβε και την αρχική ιδέα και οργάνωσε την υλοποίησή της. Στις 13 Δεκεμβρίου 2005, υπογράφηκε και το πρώτο συμβόλαιο παραγωγής του φορητού υπολογιστή από την Quanta Computer, μια Ταϊβανέζικη εταιρία.

## Παραπομπές σημειώσεις


## Εξωτερικοί σύνδεσμοι
*Επίσημη ιστοσελίδα 
*Επιτροπή πρωτοβουλίας για την ελληνοποίηση του μαθητικού υπολογιστή 
*TheVerge

Κατηγορία:Ηλεκτρονικός υπολογιστής
Ερατοσθένης

Με το όνομα **Ερατοσθένης** μπορεί να αναφέρεται 

* ο Ερατοσθένης (τύραννος) της Αρχαίας Αθήνας
* ο Ερατοσθένης ο Κυρηναίος, αρχαίος Έλληνας μαθηματικός, γεωγράφος και αστρονόμος.
* ο Ερατοσθένης ο σχολαστικός, επιγραμματοποιός, 6ος αιώνας
Ομοσπονδιακή Συνταγματική Μοναρχία

Η **Ομοσπονδιακή Συνταγματική Μοναρχία** είναι πολιτειακό σύστημα που συνδυάζει την Συνταγματική Μοναρχία με τις αρχές της Ομοσπονδιακής δημοκρατίας. Αυτό σημαίνει ότι το κράτος αποτελείται από ομοσπονδιακά κρατίδια («πολιτείες», «επαρχίες», κ.λπ.) με δική τους κυβέρνηση και δικές τους εξουσίες, όπως π.χ. σε θέματα υγείας και παιδείας. Η κεντρική (ομοσπονδιακή) κυβέρνηση συνήθως διατηρεί τις κύριες εξουσίες της εξωτερικής πολιτικής και της άμυνας, καθώς και την διοίκηση της κεντρικής τράπεζας του κράτους. Κεφαλή της ομοσπονδίας, δηλ. ολοκλήρου του κράτους, είναι ο μονάρχης, οι εξουσίες του οποίου καθορίζονται από το σύνταγμα της χώρας &mdash; συνήθως πρόκειται για εξουσίες μάλλον διακοσμητικές.

Τα πλέον γνωστά παραδείγματα Ομοσπονδιακής Συνταγματικής Μοναρχίας είναι το Βέλγιο, η Ισπανία, η Μαλαισία, τα Ηνωμένα Αραβικά Εμιράτα, ο Καναδάς και η Αυστραλία. Τα δύο τελευταία κράτη, μιας και πρόκειται για πρώην βρετανικές αποικίες, ως αρχηγό τους αναγνωρίζουν τον εκάστοτε μονάρχη του Ηνωμένου Βασιλείου.

## Δείτε επίσης
* Ομοσπονδιακό κράτος

Κατηγορία:Μοναρχία
Κατηγορία:Ομοσπονδισμός
Ρυζόγαλο

Το **ρυζόγαλο** είναι κρεμώδες γλύκισμα το οποίο παρασκευάζεται από ρύζι που έχει βράσει σε γάλα, ζάχαρη και κορν φλάουερ. Το κορν φλάουερ χρησιμεύει για την γρηγορότερη και καλύτερη πήξη του μείγματος. Δεν είναι απαραίτητη η χρήση του, καθώς το μείγμα μπορεί να πήξει αν ανακατευθεί για αρκετό χρονικό διάστημα. Μπορεί να αρωματιστεί με διάφορα αρωματικά όπως βανίλια, κάρδαμο, πορτοκάλι και ροδόνερο, αλλά και να προστεθεί σε αυτό κακάο. Επίσης αντί για ζωϊκό γάλα μπορεί να χρησιμοποιηθεί γάλα ή κρέμα καρύδας ή και φυτικό γάλα (π.χ. από αμύγδαλο ή σόγια). Γαρνίρεται και σερβίρεται συνήθως με κανέλα, μπορεί όμως να συνοδευτεί και με ξύσμα πορτοκαλιού (σκέτο ή ζαχαρωμένο). Μπορεί να γίνει πλουσιότερο σε γεύση με την προσθήκη αυγού. Συνηθίζεται σε πολλές χώρες του κόσμου με διαφοροποιήσεις στη συνταγή. Σε ορισμένες Ευρωπαϊκές χώρες όπως η Σουηδία, η Νορβηγία και η Δανία είναι τυπικό Χριστουγεννιάτικο γλύκισμα.
## Ελλάδα
Στην Ελλάδα συνηθίζεται να πασπαλίζεται με κανέλα. Αναφέρεται ότι το ρυζόγαλο ήταν ένα προσφιλές γλύκισμα για τους Έλληνες επί Τουρκοκρατίας. Στην πόλη της Κοζάνης σερβίρονταν παραδοσιακά την Πρωτομαγιά, και πασπαλίζονταν με κανέλα σε περίτεχνα σχέδια. Δεδομένου ότι είναι εύκολο στην παρασκευή του φτιάχνεται και από μικρές βιοτεχνικές εταιρείες. Τις τελευταίες δεκαετίες, παρασκευάζεται και σε τυποποιημένες συσκευασίες από μεγάλες γαλακτοκομικές εταιρείες.
## Παραπομπές

## Εξωτερικοί σύνδεσμοι
* Δημόσια Κεντρική Βιβλιοθήκη της Βέροιας 

Κατηγορία:Κάσταρντ κρεμώδη επιδόρπια
Κατηγορία:Τρόφιμα με βάση το ρύζι
Κατηγορία:Χριστουγεννιάτικα εδέσματα
Κατηγορία:Χυλοί
Κατηγορία:Γερμανικά επιδόρπια
Κατηγορία:Ιταλικά επιδόρπια
Κατηγορία:Παγκόσμια κουζίνα
Μιχάλης Μπλέτσας

Ο **Μιχάλης Μπλέτσας** (Michael ή Michail σε μερικές δημοσιεύσεις, γενν. 19 Μαρτίου 1967) είναι Έλληνας επιστήμονας και ερευνητής της πληροφορικής, διευθυντής πληροφορικής στο Media Lab του MIT και ένας από τους εφευρέτες του Υπολογιστή των Εκατό Δολαρίων.

## Βιογραφία
Γεννήθηκε το 1967 στα Χανιά της Κρήτης. Σπούδασε ηλεκτρολόγος μηχανικός στο Αριστοτέλειο Πανεπιστήμιο Θεσσαλονίκης. Στη συνέχεια έφυγε στις ΗΠΑ για μεταπτυχιακά στη βιοϊατρική και ολοκλήρωσε τρεις ακόμα κύκλους σπουδών στο Πανεπιστήμιο της Βοστώνης (στη Μηχανική Υπολογιστών) και στο Πανεπιστήμιο Νορθήστερν. Εργάστηκε ως μηχανικός συστημάτων στην Aware Inc, και το 1996, σε ηλικία 28 ετών, έγινε διευθυντής πληροφορικής του Media Lab, ερευνητικού εργαστηρίου που ανήκει στο Τεχνολογικό Ινστιτούτο της Μασαχουσέτης (MIT), διευθυντής του οποίου είναι ο ελληνικής καταγωγής Νίκολας Νεγρεπόντε.

Οι δυο άντρες δέθηκαν με στενή φιλία και ξεκίνησαν να υλοποιήσουν ένα κοινό όνειρό τους: να πετύχουν ασύρματη ευρυζωνική διαδικτύωση τόπων χωρίς υποδομή. Μετά από επιτυχημένα πειράματα στην Πάτμο και σε χωριά μέσα στη ζούγκλα της Καμπότζης, σε περιοχές χωρίς ηλεκτρικό ρεύμα, γεννήθηκε η ιδέα να κατασκευάσουν τον HDL, τον φθηνό υπολογιστή που θα μπορεί να φθάσει στα χέρια και του πιο φτωχού παιδιού στο πιο απομονωμένο σημείο του πλανήτη.

Το αποτέλεσμα εκείνης της ιδέας ήταν ο υπολογιστής OLPC (**O**ne **L**aptop **P**er **C**hild, Ένας φορητός υπολογιστής ανά παιδί). Από τον Φεβρουάριο του 2006 μέχρι τον Ιανουάριο του 2009, ο Μιχάλης Μπλέτσας ήταν επικεφαλής του σχεδιασμού των υποσυστημάτων δικτύωσης του υπολογιστή. Ως μέλος της ομάδας δημιουργίας του OLPC έλαβε το βραβείο Index, το 2007.

Από τις 23 Ιουνίου 2010 είναι ανεξάρτητος μη εκτελεστικός διευθυντής του ΟΤΕ.. Στις 11 Απριλίου 2024 ορίστηκε διοικητής της Εθνικής Αρχής Κυβερνοασφάλειας του Υπουργείου Ψηφιακής Διακυβέρνησης. 

## Εξωτερικοί σύνδεσμοι
* Καθημερινή, 9/12/07.συνέντευξη στην Άννα Γριμάνη (πατριδογνωσία)
* Bιογραφικό στο OLPC
* Ιστοσελίδα στο Media Lab του MIT (μη ενημερωμένη από το 2006)
* 

## Παραπομπές


Κατηγορία:Έλληνες ηλεκτρολόγοι μηχανικοί
Κατηγορία:Έλληνες επιστήμονες υπολογιστών
Μουσταλευριά

Η **μουσταλευριά** είναι παραδοσιακό ελληνικό γλύκισμα που έχει ως κύριο συστατικό του τον μούστο. Οι ρίζες της ανάγονται στα αρχαία χρόνια όπου ήταν γνωστή ως οινούτα, ονομασία που διατηρήθηκε και κατά τη βυζαντινή περίοδο μαζί με άλλα ονόματα όπως **μουστόπιτα** και **πάστελλος**. Στη Σάμο αναφέρεται και ως **κουρκούτα**, στην Κρήτη **κεφτέρια** ενώ στην Κύπρο **Ππαλουζές** ή **παλουζές**.

## Πληροφορίες
Η μουσταλευριά παράγεται από τον μούστο, δηλαδή το χυμό των σταφυλιών του τρύγου (διαδικασία που πραγματοποιείται συνήθως τους μήνες Αύγουστο και Σεπτέμβριο) ο οποίος στη συνέχεια τοποθετείται σε χαμηλή φωτιά. Χαρακτηριστική είναι κατά τη διάρκεια του βρασίματος η χρήση ποσότητας ασπροχώματος έτσι ώστε να καθαριστεί ο μούστος. Άλλα υλικά που χρησιμοποιούνται για την παρασκευή του είναι μεταξύ άλλων και ανάλογα με τις κατά τόπους διαφοροποιήσεις, το αλεύρι, το πετιμέζι, η ζάχαρη, ο βασιλικός, τα αμύγδαλα, τα καρύδια, το σιμιγδάλι, το σουσάμι, η κανέλα, η βανίλια, το ανθόνερο κλπ. Είναι ευρύτατα διαθέσιμη κατά την εποχή του τρύγου, το φθινόπωρο, οπότε παράγεται ο μούστος αλλά και τις υπόλοιπες εποχές του χρόνου. Από τη μουσταλευριά παρασκευάζονται τα κιοφτέρια.

## Παραπομπές


## Εξωτερικοί σύνδεσμοι
* 

Κατηγορία:Ελληνική κουζίνα
Κατηγορία:Γλυκά
Κατηγορία:Ελληνικά επιδόρπια
Κατηγορία:Κυπριακή κουζίνα
Κατηγορία:Κουζίνα της αρχαίας Ελλάδας
Κατηγορία:Βυζαντινή κουζίνα
Σταθμός Μαρούσι (Μετρό Αθήνας)

Ο **Σταθμός Μαρούσι** είναι σταθμός του μετρό της Αθήνας, επί της γραμμής 1, στη χιλιομετρική θέση 23,457 από τον σταθμό Πειραιά. Πήρε το όνομά του από τον δήμο Αμαρουσίου, τον οποίο εξυπηρετεί. Εγκαινιάστηκε την 1 Σεπτεμβρίου 1957 και η σημερινή του μορφή εγκαινιάστηκε στις 14 Μαρτίου 2004, όταν και ανακαινίστηκαν (σταδιακά, το 2003 - 2004) όλοι οι σταθμοί της γραμμής 1 εν όψει των Ολυμπιακών Αγώνων της Αθήνας.

Είναι υπέργειος, τύπου γέφυρας, και διαθέτει δύο πλευρικές αποβάθρες. Η μορφή του (ανυψωμένος επί γέφυρας) προτιμήθηκε κατά την κατασκευή του, το 1957, ώστε να αποφευχθεί η διχοτόμηση της κεντρικής πλατείας του Αμαρουσίου.

Ο σταθμός *Μαρούσι* κατασκευάστηκε στη θέση παλαιότερου, επίγειου σταθμού των Σιδηροδρόμων Αττικής με το ίδιο όνομα. Μελλοντικά θα έχει ανταπόκριση με τη Γραμμή 4, όταν η γραμμή αυτή θα επεκταθεί κατά μήκος της Λεωφόρου Κηφισίας.

## Σταθμός ανταπόκρισης με αστικά λεωφορεία
Στον σταθμό ανταπόκρισης με αστικά λεωφορεία που βρίσκεται πλησίον του σταθμού του μετρό έχoυν αφετηρία/τέρμα ή διέρχονται 11 λεωφορειακές γραμμές  Α8, 410, 446, 501, 541, 550 και οι λεωφορειακές γραμμές της δημοτικής συγκοινωνίας Αμαρουσίου 010, 020, 030, 040, 080

## Δομή σταθμού

## Παλαιός σταθμός
Σε αυτό το σημείο βρισκόταν ο σταθμός Αμαρουσίου της παλαιάς σιδηροδρομικής γραμμής Λαυρίου - Στροφυλίου στη χιλιομετρική θέση 13,320 από τον σταθμό Πλατεία Λαυρίου. Άνοιξε στις 4 Φεβρουαρίου 1885 και έκλεισε στις 8 Αυγούστου 1938, εν αναμονή της ηλεκτροδότησης.

## Πηγές
* Χάρτης
* Δρομολόγια - Στάσεις 

Μαρουσι
Μαρουσι
Μαρουσι
Νομός Λευκάδας

Ο **Νομός Λευκάδας** ήταν ένας από τους 51 νομούς της Ελλάδας που σήμερα  αποτελεί την Περιφερειακή Ενότητα Λευκάδας και ανήκει στην περιφέρεια Ιόνιων νησιών. Ήταν νησιωτικός νομός και περιελαμβάνε το νησί της Λευκάδας που είναι το τέταρτο σε έκταση νησί των Επτανήσων, το Μεγανήσι, τον Κάλαμο, τον Καστό και κάποια άλλα μικρότερα νησιά του Ιονίου πελάγους. Βρίσκεται στο δυτικό μέρος της Ελλάδας. Υπήρξε νομός της Ελλάδας από το 1864 έως το 2010, ενώ καταργήθηκε οριστικά με το Σχέδιο Καλλικράτης. Πρωτεύουσα και μοναδική πόλη του νομού ήταν η Πόλη της Λευκάδας. Ήταν σε έκταση ο μικρότερος νομός της Ελλάδας.

Μέχρι το 2011, ο νομός περιλάμβανε τους εξής έξι δήμους:

* Δήμος Απολλωνίων με έδρα τη Βασιλική 
* Δήμος Ελλομένου με έδρα το Νυδρί 
* Δήμος Καρυάς με έδρα την Καρυά 
* Δήμος Λευκάδας με έδρα τη Λευκάδα 
* Δήμος Μεγανησίου με έδρα το Κατωμέρι 
* Δήμος Σφακιωτών με έδρα τα Λαζαράτα 

Υπήρχαν και δύο κοινότητες:

* Κοινότητα Καλάμου 
* Κοινότητα Καστού

## Περιφερειακή ενότητα Λευκάδας
Από το 2011 με τη διοικητική μεταρρύθμιση (Πρόγραμμα «Καλλικράτης»), ο νομός Λευκάδας μετονομάστηκε σε **Περιφερειακή Ενότητα Λευκάδας** και ανήκει στην Περιφέρεια Ιονίων Νήσων με έδρα την Κέρκυρα. 

Οι παλιοί δήμοι Απολλωνίων, Ελλομένου, Καρυάς, Λευκάδας και Σφακιωτών, και οι κοινότητες Καλάμου και Καστού συγκρότησαν το νέο δήμο Λευκάδας και μετονομάστηκαν σε δημοτικές ενότητες. Ο δήμος Μεγανησίου παραμένει ως είχε.

## Δείτε επίσης
Για πλήρη κατάλογο των πόλεων και οικισμών του νομού, δείτε το άρθρο Διοικητική διαίρεση νομού Λευκάδας.
Νεκρά θάλασσα

thumb|Η Νεκρά θάλασσα

Η **Νεκρά** **θάλασσα** ή *Αλμυρή θάλασσα*, ή *Θάλασσα Αραβά* κατά την Παλαιά Διαθήκη, ή *Μπαχρ Λουτ* (= *θάλασσα του Λωτ*) κατά τους Άραβες, ή *Ασφαλτίτις λίμνη* κατά τους αρχαίους Έλληνες, ονομάζεται η μεγάλη λίμνη με αλμυρό νερό που βρίσκεται στα σύνορα Ιορδανίας με την Παλαιστίνη και το Ισραήλ. 

Έχει μήκος, από Β. προς Ν., 77 χλμ. και μέγιστο πλάτος 16 χλμ. Η επιφάνειά της βρίσκεται περίπου 400 μέτρα κάτω από την επιφάνεια της Μεσογείου, (αρνητικό υψόμετρο), κάτι που την κάνει το χαμηλότερο σημείο επιφάνειας στην ηπειρωτική Γη, ενώ παρατηρείται σημαντική πτώση του επιπέδου στάθμης της, περίπου 1 μέτρο τον χρόνο, κυρίως εξαιτίας της μείωσης των απορροών του Ιορδάνη ποταμού, αλλά και της έντονης ανθρώπινης δραστηριότητας. 

Η ονομασία της λίμνης ως *Νεκρά θάλασσα* όπως την αναφέρει και ο Παυσανίας, οφείλεται στην υψηλότατη περιεκτικότητα αλατιού που έχει σαν αποτέλεσμα την παντελή έλλειψη ζωής και στα «βαριά κύματα» που δύσκολα δημιουργούνται. Τούτο βέβαια οφείλεται στο ότι περιέχει μεγάλες ποσότητες διαλυμένων ανόργανων στερεών ουσιών (χλώριο, νάτριο, μαγνήσιο, κάλιο, θειώδες οξύ), με αποτέλεσμα να μην μπορεί να επιβιώσει κανείς μικροσκοπικός οργανισμός. Περιέχει αλάτι (χλωριούχο νάτριο - NaCl) σε ποσοστό 24%, δηλαδή μέχρι και δέκα φορές περισσότερο από το νερό της θάλασσας.

Στις όχθες της βρίσκονται δυο μεγάλες βιομηχανικές μονάδες, μια στο Ισραήλ και μια στην Ιορδανία, οι οποίες εκμεταλλεύονται τα άλατα της λίμνης και παράγουν μαγνήσιο, καθώς και λιπάσματα βασισμένα σε κάλιο και άλλα προϊόντα. Έτσι η Νεκρά Θάλασσα δίνει ζωή σε ένα κατά βάση έρημο τόπο.

Η ύπαρξη αλατιού στη Νεκρά Θάλασσα οφείλεται στο γεγονός ότι όταν στα αρχαία χρόνια η στάθμη του νερού ήταν πολύ πιο πάνω από την τωρινή και με την πάροδο πολλών χρόνων και με την εξάτμιση η αφαλάτωση οδήγησε σε μεγάλα ποσοστά αλατιού (24%) κάτι που κάνει και την επιπλευσιμότητά της πολύ 'βαριά'. Αυτή η διαδικασία με την πάροδο των χρόνων έχει την ονομασία (όπως δόθηκε από τους επιστήμονες) Νόρεμ Ούστρουμ που σημαίνει "Αυξημένος Περιαλατισμός'

Στην παραλία της Νεκράς Θάλασσας υπάρχουν αρκετές ξενοδοχειακές μονάδες, μοτέλ και μπαράκια, δεδομένου ότι η εμπειρία της κολύμβησης εκεί είναι μοναδική. Λόγω των περιεχομένων αλάτων, το νερό της έχει μεγαλύτερο ειδικό βάρος από αυτό της θάλασσας, που φθάνει περίπου το 1,162, συνεπώς μεγαλύτερη άνωση, μεγαλύτερη πλευστότητα, έτσι που μπορεί κανείς να επιπλέει χωρίς ιδιαίτερη προσπάθεια. Κατά την Παλαιά Διαθήκη, τόσο η λίμνη αυτή όσο και η απόκρημνη κοιλάδα πέριξ αυτής ονομάζονται ομοίως Αραβά (θάλασσα Αραβά, κοιλάδα Αραβά).

## Παραπομπές


## Δείτε επίσης
* Χειρόγραφα της Νεκράς Θάλασσας

## Πηγές
* Νεώτερον Εγκυκλοπαιδικόν Λεξικόν Ηλίου τομ. 14ος, σελ. 356.
* David and Patt Alexander "Το εκπληκτικό Εγχειρίδιο της Βίβλου", Εκδόσεις Πέργαμος, Αθήνα 1993, σελ. 670.

Κατηγορία:Λίμνες της Ιορδανίας
Κατηγορία:Λίμνες του Ισραήλ
Κατηγορία:Γεωγραφία της Βίβλου
Κατηγορία:Ακραία σημεία της Γης
Νεκρά
Θειώδες οξύ

μικρογραφία|Θειώδες οξύ (χημική δομή)
Το **θειώδες οξύ** είναι ένα όνομα που δίνεται στα υδατικά διαλύματα του διοξειδίου του θείου. Δεν υπάρχει κανένα στοιχείο ότι το θειώδες όξινο μόριο, H2SO3, υπάρχει ως διάλυμα, παρά έχει ανιχνευθεί μόνο σε αέρια κατάσταση. Αντιδρούν με τα αλκάλια και παράγουν δισουλφίδιο (ή υδρόθειο) και θειώδη άλατα.

Τα διαλύματα διοξειδίου του θείου («θειώδες οξύ») και δισουλφίδιου και θειώδους άλατος χρησιμοποιούνται ως απολυμαντικά. Είναι επίσης ήπια λευκαντικά, και χρησιμοποιούνται σε υλικά που μπορούν να υποστούν βλάβες από τα λευκαντικά που περιέχουν χλώριο.

## Δείτε επίσης
* Θειώδες άλας
* Θειικό οξύ

Κατηγορία:Ανόργανα οξέα
Κατηγορία:Ενώσεις θείου
Κατηγορία:Οξοξέα
Κρεμαστά

250px|thumb|Η τεχνητή λίμνη Κρεμαστών.
Τα **Κρεμαστά Αλευράδας** είναι μια τοποθεσία στην Ελλάδα, όπου ο ποταμός Αχελώος γινόταν ορμητικός λόγω του στενού περάσματος μεταξύ δύο λόφων στα όρια των άλλοτε κοινοτήτων Αλευράδας Βάλτου και Χούνης Τριχωνίδας στο νομό Αιτωλοακαρνανίας.

Σύμφωνα με τοπική παράδοση ο διάσημος, την εποχή της Τουρκοκρατίας, κλέφτης Κατσαντώνης, κάθε φορά που κινδύνευε να συλληφθεί από τουρκικά αποσπάσματα, διέφευγε στην απέναντι όχθη του ποταμού, πηδώντας πάνω από το στενό πέρασμα του ποταμού. Από αυτό το γεγονός η τοποθεσία ήταν γνωστή και ως "Πήδημα του Κατσαντώνη".

Στο στενό αυτό πέρασμα δημιουργήθηκε τη δεκαετία του 1960 το γεώφραγμα των Κρεμαστών και σχηματίστηκε η ομώνυμη τεχνητή λίμνη των Κρεμαστών για την λειτουργία υδροηλεκτρικού εργοστασίου. Στην ίδια τοποθεσία, πριν την κατασκευή του φράγματος, λειτουργούσαν θειούχα ιαματικά λουτρά.

Κατηγορία:Περιφερειακή ενότητα Αιτωλοακαρνανίας
Κατηγορία:Περιφερειακή ενότητα Ευρυτανίας
Κατηγορία:Ορεινά περάσματα της Ελλάδας
Εμίλ Νελλιγκάν

Ο **Εμίλ Νελλιγκάν** ή **Νελιγκάν** (γαλλικά: *Émile Nelligan*, Μόντρεαλ, Καναδάς, 24 Δεκεμβρίου 1879 &ndash; Μόντρεαλ, Καναδάς, 18 Νοεμβρίου 1941) ήταν Καναδός γαλλόφωνος ποιητής. 

Ο πατέρας του, υπάλληλος των καναδικών ταχυδρομείων, ήταν αγγλόφωνος ιρλανδικής καταγωγής και η μητέρα του γαλλόφωνη Κεμπεκιώτισσα. 

Ο Νελλιγκάν έδειξε το ποιητικό ταλέντο από πολύ νέος και δημοσίευσε τα πρώτα του ποιήματα μόλις σε ηλικία 16 ετών. Οπαδός του συμβολισμού, επηρεάστηκε κυρίως από ποιητές της εποχής του όπως οι Γάλλοι Σαρλ Μπωντλαίρ, Πωλ Βερλαίν και Μωρίς Ρολλινά, ο Βέλγος Ζωρζ Ροντενμπάχ, και ο Αμερικανός Έντγκαρ Άλλαν Πόε. 

Το 1897, ο Νελλιγκάν αποφάσισε να αφοσιωθεί στην ποίηση. Μπήκε σε λογοτεχνικούς κύκλους του Μόντρεαλ και εγκατέλειψε τις σπουδές του. Ο πατέρας του δεν συμμερίστηκε αυτή την απόφαση του νεαρού Εμίλ και τον επόμενο χρόνο τον έστειλε μετά βίας στην Αγγλία, για να μάθει να εργάζεται. Ο Εμίλ επέστρεψε στο Μόντρεαλ μόνον λίγες εβδομάδες αργότερα και ο πατέρας του τού βρήκε μία θέση λογιστή, εργασία που ο Εμίλ εγκατέλειψε μέσα σε δύο εβδομάδες. Το 1899, ο Νελλιγκάν έπαθε νευρικό κλονισμό, από τον οποίο δεν συνήλθε ποτέ. Τον Αύγουστο του 1899, οι γονείς του τον έκλεισαν σε ψυχιατρικό άσυλο, όπου και πέθανε σαράντα δύο χρόνια αργότερα. 

Ο Νελλιγκάν ποτέ δεν ολοκλήρωσε το ποιητικό του έργο. Τα σκόρπια ποιήματά του, τα οποία τα είχε απαγγείλει σε διάφορες κοινωνικές και λογοτεχνικές συγκεντρώσεις, δημοσιεύθηκαν το 1904 χάρη στην φροντίδα ενός φίλου του. Ο ίδιος ο Νελλιγκάν δεν έμαθε ποτέ την επιτυχία που είχαν τα ποιήματά του.

Μετά τον θάνατό του, η ποίησή του έγινε εξαιρετικά δημοφιλής &mdash; κυρίως στο Κεμπέκ. Η ζωή του έλαβε διαστάσεις λαϊκού θρύλου και έγινε αντικείμενο μουσικής όπερας. Το 1979 καθιερώθηκε το *Βραβείο Εμίλ Νελλιγκάν* που δίνεται κάθε χρόνο σε έναν ταλαντούχο νεαρό γαλλόφωνο ποιητή της Βορείου Αμερικής.

Τα ποιήματα του Νελλιγκάν έχουν μεταφραστεί σε άλλες γλώσσες, αλλά όχι στα ελληνικά. Τα πιο γνωστά ποιήματά του είναι *Το χρυσό καράβι* (*Le Vaisseau d'or*),  και ο *Έρωτας του κρασιού* (*Romance du vin*).

## Εξωτερικοί σύνδεσμοι
* https://web.archive.org/web/20050420033105/http://www.collectionscanada.ca/canvers-bin/entry?entry_nbr=815&l=1&page_rows=10&clctn_nbr=1 Ανθολογία ποιημάτων του Νελλιγκάν από την Βιβλιοθήκη και τα Αρχεία του Καναδά.

## Αναφορές


Κατηγορία:Καναδοί ποιητές
Αντονίν Μαγιέ

Η **Αντονίν Μαγιέ** (, Μπουκτούς, Νιου Μπράνσγουικ, Καναδάς, 10 Μαΐου 1929 - ) είναι γαλλόφωνη Καναδή πεζογράφος και θεατρική συγγραφέας. Ακαδιανή στην καταγωγή, η Μαγιέ στα έργα της καταπιάνεται κυρίως με τον αγώνα των γαλλόφωνων ομοφύλων της για επιβίωση στην αγγλοκρατούμενη Βόρεια Αμερική. 

Εμφανίστηκε στα γράμματα στα τέλη της δεκαετίας του 1950. Έχει τιμηθεί με πολλές διακρίσεις. Το θεατρικό της έργο *La Sagouine* (1971) γνώρισε μεγάλη επιτυχία στον γαλλόφωνο Καναδά, ενώ για το μυθιστόρημά της *Pélagie-la-Charette* (1979) τιμήθηκε με το γαλλικό Βραβείο Γκονκούρ (Goncourt). Έργα της δεν έχουν μεταφραστεί στα ελληνικά.

## Παραπομπές


## Εξωτερικοί σύνδεσμοι
* 

Κατηγορία:Καναδοί μυθιστοριογράφοι
Κατηγορία:Καναδοί θεατρικοί συγγραφείς
Tamriel

thumb|Χάρτης της Tamriel
**Tamriel** ονομάζεται η κεντρική νησιωτική ήπειρος στον φανταστικό κόσμο των βιντεοπαιχνιδιών δράσης ρόλων *[[The Elder Scrolls]]* της Bethesda Softworks.

## Γενικά

Η Tamriel βρίσκεται στον κόσμο Nirn, αποτελεί την ομώνυμη αυτοκρατορία και κατοικείται από 10 συνολικά φυλές, οι οποίες χωρίζονται σε 3 κατηγορίες: τους ανθρώπους, τα ξωτικά (mer) και τα κτήνη. Γεωγραφικά, η Tamriel χωρίζεται σε 9 επαρχίες.

## Ετυμολογία

Λέγεται ότι η λέξη Tamriel σημαίνει "Αστραφτερή Καρδιά" (Starry Heart) ενώ, σύμφωνα με το παιχνίδι *[[The Elder Scrolls: Arena]]*, στη γλώσσα των Ξωτικών, σημαίνει "Η Καλλονή της Αυγής" (Dawn's Beauty). Ωστόσο, στο Nu-Mantia Intercept Tamriel σημαίνει "η Αστραφτερή Καρδιά της Καλλονής της Αυγής".

## Φυλές

Οι φυλές της Tamriel είναι οι:

Άνθρωποι:
*Imperials
*Bretons (Μίξη Ανθρώπων/Ξωτικών)
*Nords
*Redguards

Μερ (ξωτικά):
*Altmer (High Elves)
*Bosmer (Wood Elves)
*Dunmer (Dark Elves)
*Orsimer (Orcs)

Κτήνη:
*Argonians
*Khajiit

## Επαρχίες

Οι 9 επαρχίες της Tamriel είναι οι εξής:

* Cyrodiil (Imperials), Κεντρική επαρχία - To *[[Elder Scrolls IV: Oblivion]]* διαδραματίζεται σε αυτή την επαρχία
* Black Marsh (Argonians), Νοτιοανατολική επαρχία
* Elsweyr (Khajiit), Νότια επαρχία
* Hammerfell (Redguards), Βορειοδυτική επαρχία
* High Rock (Bretons), Βορειοδυτική επαρχία - To *[[Elder Scrolls II: Daggerfall]]* διαδραματίζεται σε αυτή την επαρχία και στο Hammerfell
* Morrowind (Dunmer), Βορειοανατολική επαρχία - To *[[Elder Scrolls III: Morrowind]]* και τα 2 expansions του διαδραματίζονται σε αυτή την επαρχία 
* Skyrim (Nords), Βόρεια επαρχία - Το *[[Elder Scrolls V: Skyrim]]* διαδραματίζεται σε αυτή την επαρχία
* Summerset Isles (Altmer), Νοτιοδυτική επαρχία
* Vallenwood (Bosmer), Νοτιοδυτική επαρχία

To *[[The Elder Scrolls: Arena]]* διαδραματίζεται σε ολόκληρη την αυτοκρατορία της Tamriel.

## Εξωτερικοί σύνδεσμοι
* Επίσημη ιστοσελίδα της σειράς
* Ιστοσελίδα για τη σειρά και τον κόσμο της

Κατηγορία:The Elder Scrolls
Κατηγορία:Περιοχές βιντεοπαιχνιδιών
Κρόνος

Το όνομα **Κρόνος** μπορεί να αναφέρεται σε κάποιο από τα παρακάτω:

* Κρόνος (πλανήτης), ουράνιο σώμα του Ηλιακού Συστήματος
* Κρόνος (μυθολογία), θεότητα της ελληνικής μυθολογίας
* ''Κρόνος'', πετρελαιοφόρο εν ενεργεία το διάστημα 1946-1991

## Αθλητισμός
* Γ.Σ. Κρόνος Αγίου Δημητρίου, αθλητικός σύλλογος
* Γ.Α.Σ. Κρόνος Ιωαννίνων, αθλητικός σύλλογος

## Δείτε επίσης
* Σατούρνους, θεός της ρωμαϊκής μυθολογίας, αντίστοιχος του Κρόνου της ελληνικής μυθολογίας
Αμέταλλα

Μαζί με τα μέταλλα και τα μεταλλοειδή, τα **αμέταλλα** αποτελούν την τρίτη βασική κατηγορία των χημικών στοιχείων. Στη κατηγορία αυτή ανήκουν γενικά όλα εκείνα τα στοιχεία που δεν παρουσιάζουν τις ιδιότητες των μετάλλων. Αυτά διακρίνονται ανάλογα με τον ιονισμό και τους τύπους των χημικών δεσμών που σχηματίζουν. Αυτές οι ιδιότητες προέρχονται από το γεγονός ότι τα αμέταλλα είναι ιδιαίτερα ηλεκτραρνητικά, δηλαδή κερδίζουν ηλεκτρόνια σθένους από άλλα άτομα ευκολότερα από ότι δίνουν.

Τέλος αμέταλλα είναι τα αλογόνα και τα ακόλουθα στοιχεία κατά σειρά ατομικού αριθμού (αμέταλλα ως χημική σειρά):

* υδρογόνο (H)
* άνθρακας (C)
* άζωτο (N)
* οξυγόνο (O)
* φωσφόρος (P)
* θείο (S)
* σελήνιο (Se)

Σε θερμοκρασία δωματίου (20° C) άλλα αμέταλλα είναι στερεά και άλλα αέρια, ενώ ένα μόνο, το βρώμιο, είναι υγρό. Τα στερεά αμέταλλα όπως το θείο και το ιώδιο συνήθως είναι εύθραυστα, έχουν μικρή πυκνότητα, δεν λάμπουν και συμπεριφέρονται ως κακοί αγωγοί της θερμότητας και του ηλεκτρισμού με μόνη εξαίρεση τον άνθρακα ως γραφίτης.

Τα περισσότερα αμέταλλα βρίσκονται στο επάνω δεξιά μέρος του περιοδικού πίνακα. Εξαίρεση είναι το υδρογόνο, που τοποθετείται συνήθως στο πάνω αριστερά με τα αλκαλικά μέταλλα, αλλά συμπεριφέρεται ως αμέταλλο στις περισσότερες περιπτώσεις. Αντίθετα από τα μέταλλα, που είναι ηλεκτρικά αγώγιμα, ένα αμέταλλο μπορεί να είναι μονωτής ή ημιαγωγός. Τα αμέταλλα μπορούν να διαμορφώσουν ιοντικούς δεσμούς με μέταλλα με απόκτηση ηλεκτρονίων, ή ομοιοπολικούς δεσμούς με άλλα αμέταλλα. Τα οξείδια των αμέταλλων είναι όξινα.

Υπάρχουν μόνο δεκαοκτώ γνωστά αμέταλλα, έναντι πάνω από ογδόντα μετάλλων, αλλά τα αμέταλλα αποτελούν τo μεγαλύτερo μέρος του εδάφους, ιδιαίτερα στα εξωτερικά στρώματα. Οι οργανισμοί αποτελούνται σχεδόν εξ ολοκλήρου από αμέταλλα. Τα μόρια πολλών αμετάλλων (υδρογόνο, άζωτο, οξυγόνο, φθόριο, χλώριο, βρώμιο, και ιώδιο) είναι διατομικά, και το μεγαλύτερο μέρος των υπολοίπων είναι πολυατομικά.

Η σειρά δραστικότητας των αμετάλλων είναι η εξής: Φθόριο (F), Οξυγόνο (O), Άζωτο (N), Χλώριο (Cl), Βρώμιο (Br), Ιώδιο (I), Θείο (S), Άνθρακας (C), Φωσφόρος (P), Υδρογόνο (H) *(*'μνημονικός κανόνας*': φον κλάους βρίσκει πεχά)*


Κατηγορία:Χημικά στοιχεία
Κλειδί

Ο όρος **κλειδί** αναφέρεται σε κάποια από τις εξής έννοιες:
## Εργαλεία
* Το **κλειδί** (καθαρ. **κλεις**) είναι εργαλείο το οποίο χρησιμεύει για το άνοιγμα κλειδαριών.
* Εργαλείο με το οποίο συσφίγγονται παξιμάδια και μπουλόνια. Υπάρχουν δύο παραλλαγές: γερμανικό κλειδί (σταθερού ανοίγματος) και γαλλικό κλειδί (μεταβλητού ανοίγματος).
* Κλειδί ανακοχλίωσης: εργαλείο, το κοινώς λεγόμενο «σωληνοκάβουρας».
* Σταυροειδές κλειδί: εργαλείο, το κοινώς λεγόμενο «μπουλονόκλειδο».
* Κλειδί εξαγωγών: οδοντιατρικό εργαλείο.

## Στη μουσική
* Μουσικό κλειδί, με γνωστότερα αυτά του σολ, του φα, του ντο, κ.τ.λ.
* Κλειδί χορδίσματος πιάνου
* Κλειδί οργάνου είναι οι στρόφιγγες των εγχόρδων οργάνων.
* Κλειδί-πλήκτρο ονομάζονται τα πλήκτρα των εκκλησιαστικών οργάνων.

## Άλλες χρήσεις
* Κλειδί (σκάκι), η πρώτη κίνηση της λύσης μιας σκακιστικής σύνθεσης.
* Κλειδί (κρυπτογραφία).
* Κλειδί οπτικού δίσκου στην πληροφορική.
* Με το όνομα στη καθαρεύουσα "κλεις" φέρονται δύο οστά, στον ανθρώπινο σκελετό, εκατέρωθεν των ώμων.

## Γεωγραφικοί προσδιορισμοί
Οι οικισμοί της Ελλάδας:

*Κλειδί Άρτας
*Κλειδί Βοιωτίας
*Κλειδί Ηλείας
*Κλειδί Ημαθίας
*Κλειδί Φλώρινας

αλλά και τα τοπωνύμια:

*Ο κατηργημένος οικισμός Κλειδί του Νομού Σερρών (πρώην "Ρούπελ")
*Το χωριό Κλειδί της Βουλγαρίας (Βουλγαρικά: Ключ), γνωστό από την μάχη του Κλειδίου στην οροσειρά της Κερκίνης (Μπέλες) του Νομού Σερρών.
*Σπήλαιο Κλειδί, νότια από το χωριό Κλειδωνιά του νομού Ιωαννίνων.
Μαραθιάς Κέρκυρας

Ο **Μαραθιάς** είναι πεδινό χωριό της Κέρκυρας σε υψόμετρο 80 μέτρα.

## Γενικά στοιχεία
Ο Μαραθιάς βρίσκεται στο κέντρο από το στενότερο σημείο στα νότια του νησιού της Κέρκυρας που έχει απόσταση από θάλασσα σε θάλασσα περίπου 3.150 μέτρα. Απέχει περίπου 35 χλμ. Ν.-ΝΑ. από την πόλη της Κέρκυρας (μέσω Πέραμα) και 10 χλμ. Δ. από τη Λευκίμμη.

Είναι παλιό χωριό, που βρισκόταν χτισμένο στη κορυφή ενός κατάφυτου λόφου από ελαιόδεντρα, αλλά υπέστη ουσιαστικά μια ολοκληρωτική καταστροφή από μια επιδημία πανώλης που εξολόθρευσε κυριολεκτικά τον πληθυσμό του. Οι εναπομείναντες κάτοικοι κατέφυγαν πιο χαμηλά και στη θέση του παλιού χωριού βρίσκονται ερείπια σπιτιών, το νεκροταφείο και η μικρή εκκλησία της Παναγίας της Λαμποβίτισσας που για χάρη της γίνεται κάθε χρονιά και το τελευταίο πανηγύρι της Κέρκυρας στην μικρή πλατεία του χωριού στις 8 Σεπτεμβρίου.

Νοτιοδυτικά του χωριού και σε απόσταση περίπου 2 χλμ. υπάρχει μεγάλη αμμώδης παραλία η οποία είναι γνωστή ως παραλία "Σάντα Μπάρμπαρα" όπου το καλοκαίρι λειτουργούν καταλύματα διαμονής και εστίασης.

## Διοικητικά στοιχεία
Ως οικισμός αναφέρεται επίσημα το 1866 στο ΦΕΚ 9Α - 28/01/1866 να προσαρτάται στον τότε δήμο Κορισσίων, ενώ το 1869 με το ΦΕΚ 55Α - 23/12/1869 προσαρτήθηκε στο δήμο Λευκιμμαίων. Σύμφωνα με το σχέδιο Καλλικράτης μαζί με τον Άγιο Γεώργιο, τους Αργυράδες και το Νεοχωράκι αποτελούν τη δημοτική κοινότητα Αργυράδων που ανήκει στη δημοτική ενότητα Κορισσίων του δήμου Νότιας Κέρκυρας και σύμφωνα με την απογραφή 2011 έχει πληθυσμό 331 κατοίκους.

## Εξωτερικοί σύνδεσμοι
*https://web.archive.org/web/20190115134205/http://www.marathias.net/
*http://www.marathias.eu
*Θεοτόκος «Η Κυρία η Λαμποβίτισσα» από το Βυζαντινό και Χριστιανικό Εικονικό Μουσείο

## Παραπομπές


Κατηγορία:Χωριά της περιφερειακής ενότητας Κέρκυρας
Κατηγορία:Δήμος Κέρκυρας
Κατηγορία:Δήμος Νότιας Κέρκυρας
124 Πτέρυγα Βασικής Εκπαίδευσης

Η **124 Πτέρυγα Βασικής Εκπαίδευσης** (124 *ΠΒΕ*), υπάγεται στη Διοίκηση Αεροπορικής Εκπαίδευσης (ΔΑΕ) της Ελληνικής Πολεμικής Αεροπορίας (Π.Α.). Εδρεύει στην Αεροπορική Βάση Τριπόλεως, 2 χλμ. έξω από την Τρίπολη, στον Άγιο Κωνσταντίνο. Αποτελεί το κέντρο κατάταξης των νεοσυλλέκτων σμηνιτών που παρουσιάζονται για να υπηρετήσουν την διαρκείας δώδεκα μηνών υποχρεωτική θητεία τους στις Ένοπλες Δυνάμεις.

Πριν μεταφερθεί στην ΑΒ Τριπόλεως, η Μονάδα Εκπαίδευσης λειτουργούσε από την ΑΒ Αράξου (1946-1973). Τον Νοέμβριο του 2012, η Μονάδα λειτούργησε ως διακλαδικό κέντρο κατάταξης και εκπαίδευσης νεοσύλλεκτων οπλιτών και των τριών κλάδων των ενόπλων Δυνάμεων, ενώ από τον Ιούλιο του 2014 έως και σήμερα η Μονάδα κατατάσσει και εκπαιδεύει νεοσύλλεκτους οπλίτες του Στρατού Ξηράς και της Πολεμικής Αεροπορίας.

Για την υποστήριξη της εκπαίδευσης η μονάδα διαθέτει.

* Τρείς *Μοίρες Εκπαίδευσης Νεοσυλλέκτων* (ΜΕΝ) και τη *Μοίρα Εκπαίδευσης Τοπικής Άμυνας* (ΜΕΤΑ).
* Πίστες εκπαίδευσης 90.000 τ.μ.
* Διδακτήρια με 28 αίθουσες διδασκαλίας.
* Αμφιθέατρο 1.000 θέσεων.

## Δείτε επίσης

* Αεροπορική Βάση Τριπόλεως

## Παραπομπές


Κατηγορία:Ελληνική Πολεμική Αεροπορία
Γη της Βασίλισσας Μοντ

thumb|200px|right|Το τμήμα της Ανταρκτικής που διεκδίκησε η Νορβηγία
Η **Γη της Βασίλισσας Μοντ** () είναι μέρος της Ανταρκτικής που βρίσκεται ανάμεσα στον τερματικό σταθμό του Παγετώνα Στάνκομπ-Γουίλς, στις 20°Δ, και του Παγετώνα Σιννάν, στις 44° 38'Α, με έκταση περίπου 2.500.000 χλμ&sup2;, καλυπτόμενη κυρίως από το Ανταρκτικό στρώμα πάγου. Η περιοχή αυτή διεκδικήθηκε από τη Νορβηγία στις 14 Ιανουαρίου 1939, αλλά η αξίωση αυτή, όπως και όλες οι άλλες στην Ανταρκτική, δεν είναι παγκοσμίως αναγνωρισμένη και η περιοχή υπόκειται στους όρους της Ανταρκτικής Συνθήκης. Η έτερη ανταρκτική περιοχή που διεκδικείται από τη Νορβηγία είναι το Νησί του Πέτρου Α'.

Η Γη του Ντρόνινγκ Μάουντ ονομάστηκε έτσι από τον Ρόαλντ Αμούνδσεν προς τιμήν της Βασίλισσας Μοντ της Νορβηγίας. Η αρχική περιοχή με αυτό το όνομα βρισκόταν μεταξύ των 37° και 50° Α, και ανακαλύφθηκε από τον Καπετάνιο Χιάλμαρ Ρίισερ-Λάρσεν το 1930. 

Το 2005, εγκαινιάστηκε στην περιοχή, από τη Βασίλισσα Σόνγια της Νορβηγίας, ένας Νορβηγικός ερευνητικός σταθμός με την ονομασία Τρολλ. 

## Εξωτερικοί σύνδεσμοι
*
* Αναρρίχηση στη Γη της Βασίλισσας Μοντ
* Φωτογραφίες και χάρτες

Κατηγορία:Γεωγραφία της Νορβηγίας
Κατηγορία:Γεωγραφία της Ανταρκτικής
Πολυκατοικία

thumb|150px|right|Εσωτ. Κανονισμός πολυκατοικίας του 1930 
Η **πολυκατοικία** είναι κτίριο με πάνω από 3 ορόφους το οποίο χρησιμεύει για κατοικία περισσοτέρων από μια οικογενειών. Στην Ελλάδα, οι πολυκατοικίες έγιναν ιδιαίτερα δημοφιλείς μετά την δεκαετία του 1960, παρέχοντας στους οικοπεδούχους καλή εκμετάλλευση του οικοπέδου τους (σύστημα αντιπαροχής), στους εργολάβους / κατασκευαστές σημαντικά κέρδη και στους κατοίκους μια σχετικά οικονομική λύση για κατοικίες σε αστικά κέντρα, με σύστημα κεντρικής θέρμανσης.

Μειονεκτήματα των πολυκατοικιών είναι η έλλειψη ιδιωτικής ζωής λόγω προβλημάτων ηχομόνωσης, δυσκολία στην συντήρηση οικιακών ζώων και γενικά έλλειψη αυτονομίας ιδίως στα θέματα των κοινοχρήστων.

Σημαντικά μέρη των πολυκατοικιών εκτός των διαμερισμάτων είναι οι κοινόχρηστοι χώροι, οι θέσεις στάθμευσης, οι αποθήκες, το υπόγειο, η πιλοτή, το ρετιρέ, το δώμα, ο ανελκυστήρας και το σύστημα κεντρικής θέρμανσης.

Η διαχείριση των κοινοχρήστων των πολυκατοικιών γίνεται είτε από έμμισθο - υπάλληλο ή εταιρεία είτε, συνηθέστερα, από εκλεγμένο διαχειριστή, με θητεία ενός ή περισσοτέρων ετών. Η Γενική Συνέλευση Ιδιοκτητών είναι το όργανο που παίρνει σημαντικές αποφάσεις για τη διαχείριση της κάθε πολυκατοικίας. Γνωστές πολυκατοικίες είναι η Μπλε πολυκατοικία στα Εξάρχεια, η Πολυκατοικία Συντριβάνι στην περιοχή της **[[Μαρκόπουλο Ωρωπού|Παραλίας Μαρκοπούλου Ωρωπού]]**, η Πολυκατοικία Λαναρά στην Κυψέλη και άλλες πολλές.


Αρχείο:Condominium in Kypseli.jpg|Αθηναϊκή πολυκατοικία στην Κυψέλη, κτισμένη την δεκαετία του 1960.
Αρχείο:Lanara condominium.jpg|Η πολυκατοικία Λαναρά επίσης στην Κυψέλη, ένα από τα πρώτα και καλύτερα δείγματα της πολυκατοικίας στην Αθήνα. Κτισμένη το 1938. 
Αρχείο:Casa Milà - Barcelona, Spain - Jan 2007.jpg|Η πολυκατοικία Κάζα Μιλά στη Βαρκελώνη της Ισπανίας του αρχιτέκτονα Γκαουντί.
Αρχείο:Looshaus Wien.jpg|Η πολυκατοικία Λως Χάους κτισμένη το 1909 στη Βιέννη. 


## Εξωτερικοί σύνδεσμοι
*
Αντλία (αστερισμός)

Με την ονομασία **Αντλία** (, ονομαστική: *Antlia*, γενική: *Antliae*, αστρον. σύμβολο: **Ant**), φέρεται αστερισμός που σημειώθηκε πρώτη φορά το 1763 από τον Λακάιγ (Lacaille) και είναι ένας από τους 88 επίσημους αστερισμούς που αναγνώρισε η Διεθνής Αστρονομική Ένωση. 
Συνορεύει με τους αστερισμούς Πυξίδα, Ιστία, Κένταυρο και Ύδρα. Ο La Caille ονόμασε αρχικά τον αστερισμό αυτό **Machine Pneumatique** και στα λατινικά **Machina Pneumatica** (αεραντλία), αλλά μεταξύ των αστρονόμων επεκράτησε το απλό Antlia. Είναι αμφιφανής στην Ελλάδα, δηλαδή αν και κείται στο σύνολό του στο νότιο ημισφαίριο της ουράνιας σφαίρας, ο αστερισμός φαίνεται ολόκληρος από την Ελλάδα τα ανοιξιάτικα βράδια. Επειδή οι αστέρες του είναι αμυδροί, κανένας τους δεν έχει ιδιαίτερο όνομα, παρά το γεγονός ότι ο Gould του απέδιδε 85 αστέρες ορατούς με γυμνό μάτι.

Ο αστέρας **α Αντλίας** είναι και ο λαμπρότερος, με φαινόμενο μέγεθος 4,25 και φασματικό τύπο K4 III. Απέχει από τη Γη 366 έτη φωτός.

## Αξιοσημείωτα στον αστερισμό

- Παρότι σε μία κατεύθυνση μόλις έξω από το γαλαξιακό επίπεδο, ο αστερισμός αυτός είναι πλούσιος σε μακρινούς γαλαξίες. Ο φωτεινότερος από αυτούς είναι ο **[[NGC 2997]]**, σπειροειδής, με φαινόμενο μέγεθος 9,4. Ο λεγόμενος **[[Νάνος της Αντλίας]]** (PGC 29194) είναι ελλειπτικός νάνος γαλαξίας, μέλος της Τοπικής Ομάδας (απέχει από τη Γη «μόλις» 3,3 εκατομμύρια έτη φωτός), αλλά χρειάζεται ισχυρό τηλεσκόπιο για να παρατηρηθεί, αφού έχει φαιν. μέγεθος 15. Η ανακάλυψή του έγινε από τους M. Irwin, A. Whiting και G. Hau του Πανεπιστημίου του Κέμπριτζ με το αγγλικό τηλεσκόπιο Schmidt στην Αυστραλία, και ανακοινώθηκε στις 10 Απριλίου 1997. Περιέχει περίπου ένα εκατομμύριο αστέρες και έχει διάμετρο 4.000 ως 6.000 έτη φωτός, δηλαδή οι αστέρες του βρίσκονται κατανεμημένοι 2.500 φορές αραιότερα από αυτούς ενός μέσου σφαιρωτού σμήνους. 

- Ο αστέρας **S Αντλίας (S Ant)**, που ανακαλύφθηκε το 1888 και είναι ορατός και με κιάλια, κατείχε για μερικά χρόνια τον τίτλο του μεταβλητού αστέρα με τη μικρότερη γνωστή περίοδο, 7 ώρες και 47 λεπτά, μέχρι που τον έχασε από τον U Πηγάσου. Ο S Αντλίας ανήκει στην κατηγορία των μεταβλητών δι' εκλείψεων και ειδικότερα στον τύπο του W UMa, πρόκειται δηλαδή στην πραγματικότητα για δύο αστέρες που είναι ενωμένοι μεταξύ τους με ένα «λαιμό» ύλης.

## Δείτε επίσης
* Κατάλογος αστέρων της Αντλίας

## Εξωτερικοί σύνδεσμοι
* 
*
Πτηνόν (αστερισμός)

**Πτηνόν** (, συντομογραφία: **Aps**) είναι αστερισμός που σημειώθηκε πρώτη φορά το 1603, από τους Keyser και Houtman στην *[[Ουρανομετρία]]* τους, και είναι ένας από τους 88 επίσημους αστερισμούς που θέσπισε η Διεθνής Αστρονομική Ένωση. Είναι νότιος αστερισμός, αόρατος από την Ελλάδα, και συνορεύει με τους εξής επτά αστερισμούς:
Νότιον Τρίγωνον, Διαβήτης, Μυία, Χαμαιλέων, Οκτάς, Ταώς και Βωμός.

Η μορφή **Apous**, που βρίσκεται στον Καίσιο, είναι πιστότερη στο ελληνικό πρωτότυπο. Η λέξη εννοεί το είδος πουλιού «άπους» της Νέας Γουινέας, γνωστότερο ως Παραδείσιο πτηνό (το πουλί του Παραδείσου), το **Paradisaeus Ales** του Καισίου. Ο Bayer το αναφέρει ως **Apis Indica** (= Ινδική Μέλισσα) στην πλανισφαίρα του των νέων νότιων αστερισμών, όπου όμως απεικονίζεται ως πουλί. Στη συντομευμένη γερμανική έκδοση του έργου του Bayer (1720) εμφανίζεται ως **Apus Indica** και στα γερμανικά Indischer Vogel. Στο παρελθόν εμφανιζόταν και η ονομασία **Avis Indica**, που επίσης σημαίνει «Το Πτηνόν των Ινδιών».

Σε αγγλόφωνες πηγές, όπως στην πρώτη αγγλική έκδοση της «Λαϊκής Αστρονομίας» του Φλαμαριόν (19ος αι.), το Πτηνόν έχει αποδοθεί ως το οικιακό χελιδόνι, από το είδος *Hirundo apus* = το πετροχελίδονο.

Στην Κίνα το Πτηνόν εμφανίζεται ως **E Cho**, δηλαδή το «Περίεργο σπουργίτι», καθώς επίσης και ως το «Μικρό Πτηνό-Θαύμα». Αλλά ο Ιούλιος Σίλερ μετέβαλε εντελώς τον χαρακτήρα του αστερισμού ενώνοντάς τον με τον Χαμαιλέοντα και τη Μυία, και σχηματίζοντας από το σύνολο τη βιβλική Εύα.

## Οι φωτεινότεροι αστέρες

Ο Γκουλντ απέδιδε στον αστερισμό 67 αστέρες μέχρι έβδομου μεγέθους.

* Ο **α Πτηνού** έχει φαινόμενο μέγεθος 3,83 και φασματικό τύπο K3 IIIa.
* Ο **β Πτηνού** έχει φαινόμενο μέγεθος 4,24 και φασματικό τύπο K0 III.
* Ο **γ** έχει φαιν.μέγεθος 3,89 και φασμ.τύπο G8-K0 III. Απέχει, όπως και ο β, περί τα 160 έτη φωτός από τη Γη.
* Ο **δ<sup>1</sup>** έχει φαιν.μέγεθος 4,68 και φασμ.τύπο M5 IIIb.
* Ο **ζ** έχει φαιν.μέγεθος 4,78 και φασμ.τύπο K2 III.

## Αξιοσημείωτα στον αστερισμό
* Το σφαιρωτό σμήνος **[[NGC 6101]]** έχει φαιν.μέγεθος 9,3 και φαινόμενη διάμετρο 11΄.
* Το αμυδρότερο σφαιρωτό σμήνος **IC 4499** έχει φαιν.μέγεθος 10,6 και φαινόμενη διάμετρο 8΄.

## Δείτε επίσης
* Κατάλογος αστέρων του Πτηνού

## Εξωτερικοί σύνδεσμοι
Γλυφείον (αστερισμός)

**Γλυφείον** (, συντομογραφία: **Cae**) είναι αστερισμός που σημειώθηκε πρώτη φορά το 1763 από τον Lacaille και είναι ένας από τους 88 επίσημους αστερισμούς που θέσπισε η Διεθνής Αστρονομική Ένωση. Μία άλλη λατινική ονομασία είναι **Scalptorium**. Είναι νότιος αστερισμός και συνορεύει με έξι άλλους αστερισμούς, που είναι οι εξής: Ηριδανός, Ωρολόγιον, Δοράς, Οκρίβας, Περιστερά και Λαγωός. Είναι ολόκληρος ορατός από την Ελλάδα, τα χειμωνιάτικα βράδια και στις αρχές της άνοιξης, παρότι βρίσκεται στο σύνολό του στο νότιο ημισφαίριο της ουράνιας σφαίρας. Η λέξη «γλυφείον» (και γλύφανος) σημαίνει το εργαλείο του γλύπτη, τη σμίλη, ωστόσο ο αστερισμός δεν συνορεύει με τον αστερισμό Γλύπτη. Ο La Caille σχημάτισε το Γλυφείον με αστέρες από την Περιστερά και τον Ηριδανό. Ο Αμερικανός αστρονόμος Elijah Burritt στις πρώτες εκδόσεις του βιβλίου του *Geography of the Heavens* με τον άτλαντά του (από το 1833) άλλαξε αυθαίρετα το όνομα του αστερισμού σε **Πραξιτέλης** (Praxiteles), ίσως πιστεύοντας ότι με τον τρόπο αυτό απέφευγε ακριβώς πιθανή σύγχυση με τον αστερισμό Γλύπτη.

Ο Γκουλντ του απέδιδε 28 αστέρες μέχρι εβδόμου μεγέθους.

## Οι φωτεινότεροι αστέρες

Κανένας αστέρας του αστερισμού δεν είναι φωτεινότερος του τέταρτου μεγέθους και γι' αυτό κανένας τους δεν φέρει ιδιαίτερο όνομα.

* Ο **α (άλφα) Γλυφείου**, έχει φαινόμενο μέγεθος 4,45 και είναι ο φωτεινότερος όλων των αστέρων του Γλυφείου. Ο φασματικός τύπος του είναι F2 V.
* Ο **β Γλυφείου** έχει φασματικό τύπο F1 V και φαινόμενο μέγεθος 5,05.
* Το ζεύγος **γ<sup>1</sup>** και **γ<sup>2</sup>** βρίσκεται σχεδόν πάνω στο σύνορο με την Περιστερά, έχουν φαιν.μεγέθη 4,55 και 6,34, και φασματικούς τύπους K3 III και F1 III αντιστοίχως. Υπολογίζεται ότι σε 400 περίπου χρόνια θα περάσουν στον αστερισμό Περιστερά εξαιτίας της ιδίας τους κινήσεως, οπότε θα φέρουν πλέον «λάθος» όνομα!
* Ο** δ** έχει φαιν.μέγεθος 5,07 και φασματικό τύπο B2 IV-V.

## Αξιοσημείωτα στον αστερισμό
* Ο γαλαξίας **[[NGC 1679]]** με φαιν.μέγεθος 11,50 βρίσκεται στο βόρειο μέρος του αστερισμού.
* Οι αμυδροί γαλαξίες **[[NGC 1658]]** και **[[NGC 1660]]** σχηματίζουν ένα ωραίο ζευγάρι σε μεγάλα τηλεσκόπια.

## Δείτε επίσης
* Κατάλογος αστέρων του Γλυφείου

## Εξωτερικοί σύνδεσμοι
* 
*
Κύνες Θηρευτικοί

**Κύνες Θηρευτικοί** (, συντομογραφία: **CVn**) είναι αστερισμός του βορείου ημισφαιρίου του ουρανού, που σημειώθηκε πρώτη φορά το 1690, στο *[[Firmamentum Sobiescianum]]* του Hevelius, και είναι ένας από τους 88 επίσημους αστερισμούς που θέσπισε η Διεθνής Αστρονομική Ένωση. Είναι αμφιφανής στην Ελλάδα.

Το όνομά του σημαίνει «Σκυλιά του κυνηγιού», λαγωνικά, και είναι από τους λίγους βόρειους αστερισμούς που δεν ορίστηκαν από τους αρχαίους Έλληνες: Ο Πτολεμαίος ταξινομούσε τους αστέρες του στη Μεγάλη Άρκτο. Ο Εβέλιος τον κατέστησε ξεχωριστό αστερισμό διακρίνοντας εκεί τα δύο αγαπημένα κυνηγόσκυλα του Βοώτου, τον **Αστερίωνα** και τη **Χαρά**, να τον συνοδεύουν ενώ βγαίνει να κυνηγήσει αρκούδες (τις «άρκτους»).

Ως αστερισμός, οι Θηρευτικοί Κύνες συνορεύουν με τους αστερισμούς Βοώτη, Μεγάλη Άρκτο και Κόμη Βερενίκης.

Ο λαμπρότερος αστέρας του αστερισμού είναι ο α Θηρευτικών Κυνών, γνωστός και με το ιδιαίτερο όνομα Καρδία Καρόλου. Ο δεύτερος λαμπρότερος είναι η Χαρά.

## Αξιοσημείωτα στον αστερισμό

* Όντας σε μία κατεύθυνση έξω από το γαλαξιακό επίπεδο, ο αστερισμός αυτός είναι πλούσιος σε μακρινούς γαλαξίες. Ο διασημότερος από αυτούς είναι ο **[[Γαλαξίας της Δίνης|M51]]**, σπειροειδής, γνωστός εδώ και πάνω από εκατό χρόνια ως **Whirlpool** («Γαλαξίας της Δίνης») εξαιτίας του σχήματός του, ορατός και με μικρό ερασιτεχνικό τηλεσκόπιο, κοντά στα σύνορα με την άκρη της Μεγάλης Άρκτου. Τέσσερις άλλοι σχετικά λαμπροί γαλαξίες είναι οι **[[Μεσιέ 63|Μ63]], [[Μεσιέ 94|Μ94]]** προς το κέντρο του αστερισμού, **[[M106]]** προς τα βορειοδυτικά και **[[NGC 4631]]** στα νοτιοδυτικά, όλοι σπειροειδείς.

* Εντυπωσιακό είναι και το σφαιρωτό σμήνος **[[Μεσιέ 3|M3]]**, στη νοτιότερη πλευρά του αστερισμού, κοντά στα σύνορα με τον Βοώτη, ορατό και με κιάλια, που περιέχει μισό περίπου εκατομμύριο άστρα.

* Ο αστέρας **Y Θηρευτικών Κυνών (Y CVn)** (το λατινικό γράμμα Y) ονομάσθηκε από τον Ιησουίτη Πιέτρο Άντζελο Σέκι «**La Superba**» εξαιτίας των λαμπρών κόκκινων ακτίνων του: είναι ένας από τους λαμπρότερους αστέρες άνθρακα στον γήινο ουρανό. Είναι ημιπεριοδικός μεταβλητός αστέρας με περίοδο 158 ημέρες και φαινόμενο μέγεθος 4,8 ως 6,5, δηλαδή ορατός και με γυμνό μάτι παρά την απόστασή του των 720 ετών φωτός από τη Γη.

## Δείτε επίσης
* Κατάλογος αστέρων των Θηρευτικών Κυνών
* Αστερισμοί του Εβέλιου

## Εξωτερικοί σύνδεσμοι
* 
*
Κήτος (αστερισμός)

Το **Κήτος** (, συντομογραφία: **Cet**) είναι αστερισμός που σημειώθηκε πρώτη φορά στην αρχαιότητα από τον Πτολεμαίο (στην Αλμαγέστη) και είναι ένας από τους 88 επίσημους αστερισμούς που θέσπισε η Διεθνής Αστρονομική Ένωση. 

Είναι αστερισμός του νοτίου ουράνιου ημισφαιρίου, γνωστός και με την προσωνυμία "Φάλαινα". Είναι αμφιφανής στην Ελλάδα. Ο αστερισμός αυτός εκτείνεται νότια των Ιχθύων και του Κριού και μεταξύ του Υδροχόου και του Ηριδανού Το Κήτος είναι ορατό κυρίως στην αρχή του φθινοπώρου και μεσουρανεί κατά τα μεσονύκτια Αυγούστου - Σεπτεμβρίου ή περί την 10η εσπερινή του Οκτωβρίου ή ακόμη 8η εσπερινή του Νοεμβρίου κλπ. Περιλαμβάνει περί τους 110 αστέρες, ορατούς με γυμνό οφθαλμό, ο λαμπρότερος των οποίων είναι 2ου μεγέθους.

Στον αστερισμό αυτόν υπάρχει ο πιο γνωστός μεταβλητός αστέρας, ο Mira Ceti (= Θαυμάσιος Κήτους) που αναφέρεται στην Αλμαγέστη ως "*ο επί της λοφίας*" (του Κήτους).

## Δείτε επίσης
* Κατάλογος αστέρων του Κήτους

## Εξωτερικοί σύνδεσμοι
* 
* 
* Ερατοσθένης, Καταστερισμοί ή Αστροθεσίαι: Κήτος
Διαβήτης (αστερισμός)

Ο **Διαβήτης** (, συντομογραφία: **Cir**) είναι αστερισμός που σημειώθηκε πρώτη φορά το 1763 από τον Lacaille και είναι ένας από τους 88 επίσημους αστερισμούς που θέσπισε η Διεθνής Αστρονομική Ένωση. Συνορεύει με τους αστερισμούς Λύκο, Κένταυρο, Μυία, Πτηνόν, Νότιον Τρίγωνον και Γνώμονα. Βρίσκεται ολόκληρος στο νότιο ημισφαίριο της ουράνιας σφαίρας και είναι αόρατος από την Ελλάδα. Δεν υπάρχει σε όλο τον αστερισμό αστέρας φωτεινότερος του τρίτου μεγέθους, και κανένας δεν έχει ιδιαίτερο όνομα. Ο Γκουλντ του απέδιδε 48 αστέρες μέχρι έβδομου μεγέθους.

## Οι φωτεινότεροι αστέρες
* Ο **α Διαβήτου** είναι και ο φωτεινότερος του αστερισμού, με φαινόμενο μέγεθος 3,19 και φασματικό τύπο Ap με φασματικές γραμμές στροντίου, ευρωπίου και χρωμίου.
* Ο **β Διαβήτου** έχει φαινόμενο μέγεθος 4,07 και φασματικό τύπο A3 V.
* Ο **γ** είναι διπλός, με συνολικό φαινόμενο μέγεθος 4,51 και φασματικούς τύπους B5 IV και F8.
* Ο **δ** έχει φαινόμενο μέγεθος 5,09 και φασματικό τύπο O8 V (κυανός νάνος).
* Ο **ε** έχει φαινόμενο μέγεθος 4,86 και φασματικό τύπο K2 III.
* Ο **θ** έχει φαινόμενο μέγεθος 5,11 και φασματικό τύπο B4 Vpe.

## Αξιοσημείωτα στον αστερισμό
Επειδή τέμνεται (στο βόρειο μέρος του) από τον γαλαξιακό ισημερινό, ο Διαβήτης είναι πλούσιος σε σώματα του δικού μας Γαλαξία:

* Τα ανοικτά σμήνη αστέρων **[[NGC 5823]]** και **[[NGC 5715]]** έχουν φαινόμενα μεγέθη 7,9 και 9,8 αντιστοίχως.
* Τα πλανητικά νεφελώματα **PK 318-2.2** (φαιν.μέγεθος 10,6) και **PK 318-2.1** (φαιν.μέγεθος 11,1) είναι προσιτά σε μεγάλα ερασιτεχνικά τηλεσκόπια, ενώ το σκοτεινό νεφέλωμα **Be 145** διακρίνεται και με κιάλια.
* Στον Διαβήτη βρίσκεται και ο χιλιοστός πάλσαρ (pulsar) που ανακαλύφθηκε ποτέ, ο **PSR B1524-5709**, που ανακαλύφθηκε στις 13 Νοεμβρίου 1998.
* Αλλά και ένας γαλαξίας της Τοπικής Ομάδας, ο **Νάνος του Διαβήτου** ή **ESO 097-G013** με φαιν. μέγεθος 10,6, βρίσκεται στον αστερισμό, ενώ στον Διαβήτη, τον Κένταυρο και την Ύδρα κείται το υπερσμήνος που είναι γνωστό με την ονομασία **«Μέγας Ελκυστής»** (Great Attractor).

## Δείτε επίσης
* Κατάλογος αστέρων του Διαβήτη

## Εξωτερικοί σύνδεσμοι
* 
*
Περιστερά

Η **Περιστερά** (, συντομογραφία: **Col**) είναι αστερισμός που σημειώθηκε επισήμως για πρώτη φορά το 1679 από τον Royer, αλλά είχε εμφανισθεί 76 χρόνια νωρίτερα στο έργο του Bayer στη σημερινή του θέση, και με τον προσδιορισμό στο κείμενο *"recentioribus Columba"*. Είναι ένας από τους 88 επίσημους αστερισμούς που θέσπισε η Διεθνής Αστρονομική Ένωση. Συνορεύει με 5 άλλους αστερισμούς, που είναι οι εξής: Λαγωός, Γλυφείον, Οκρίβας, Πρύμνα και Μέγας Κύων. Είναι αμφιφανής στην Ελλάδα, δηλαδή είναι ολόκληρος ορατός τα χειμωνιάτικα βράδια, παρότι βρίσκεται στο σύνολό του στο νότιο ημισφαίριο της ουράνιας σφαίρας.

Από τους πρώτους που σημείωσαν τον αστερισμό στους χάρτες τους ήταν ο Ολλανδός κοσμογράφος του 16ου αιώνα Πέτρος Πλάνκιος (Petrus Plancius), και αυτόν μάλλον υπονοεί περισσότερο ο Bayer με το "recentioribus" που αναφέρθηκε. Ωστόσο, μία αρχαία αναφορά φαίνεται πως υπάρχει στον «Παιδαγωγόν» του Αγίου Κλήμεντος της Αλεξανδρείας. Παρά το γεγονός αυτό, ο Jakob Bartsch, 21 χρόνια μετά τον Bayer, δεν αναγνωρίζει την Περιστερά, όπως δεν την αναγνωρίζουν ούτε ο Τύχων, ούτε ο Εβέλιος, ούτε ο Φλάμστηντ.

Το πλήρες όνομα του αστερισμού ήταν αρχικώς **Columba Noae** ή **Columba Noachi**, δηλαδή το Περιστέρι του Νώε. Δημιουργήθηκε με την αποκοπή ενός τμήματος του Μεγάλου Κυνός, της περιοχής που οι Άραβες ονόμαζαν **Muliphein**.

Ο Γκουλντ του απέδιδε 17 αστέρες μέχρι εβδόμου μεγέθους, ενώ ο Έντμουντ Χάλλεϋ δέκα αστέρες ορατούς με γυμνό μάτι.

## Οι φωτεινότεροι αστέρες
* Ο **α (άλφα) Περιστεράς** είναι και ο φωτεινότερος στον αστερισμό με φαινόμενο μέγεθος 2,64. Είναι γνωστός με το ιδιαίτερο όνομα **[[Φακτ]]**, όπου και παραπέμπουμε.
* Ο **β Περιστεράς** έχει το όνομα Ουέζν.
* Ο **γ** έχει φαινόμενο μέγεθος 4,36 και φασματικό τύπο B2 IV.
* Ο **δ** έχει φαιν. μέγεθος 3,85 και φασματικό τύπο G7 II (λαμπρός κίτρινος γίγαντας).
* Ο **ε** έχει φαιν. μέγεθος 3,87 και φασμ. τύπο K1 IIIa.
* Ο **η** έχει φαιν. μέγεθος 3,96 και φασμ. τύπο K0 III.
* Ο **κ** έχει φαιν. μέγεθος 4,37 και φασμ. τύπο K0 IIIa.

## Αξιοσημείωτα στον αστερισμό
* Το σφαιρωτό σμήνος **[[NGC 1851]]** ή Dunlop 508 έχει φαινόμενη διάμετρο 11΄ και φαιν.μέγεθος 7,3. Περιέχει μία πηγή ακτίνων Χ.

* Ο γαλαξίας **[[NGC 1808]]** με φαιν. μέγεθος 9,9 (επίσης στο δυτικό μέρος του αστερισμού) είναι ραβδωτός σπειροειδής τύπου Σίφερτ (Seyfert). Αυτός και ο γειτονικός του σπειροειδής NGC 1792 υπολογίζεται ότι απέχουν από τη Γη 40 εκατομμύρια έτη φωτός.

## Δείτε επίσης
* Κατάλογος αστέρων της Περιστεράς

## Εξωτερικοί σύνδεσμοι
* 
*